CELEX: 32019D2230
Language: et
Date: 2019-12-19 00:00:00
Title: Nõukogu rakendusotsus (EL) 2019/2230, 19. detsember 2019, millega muudetakse otsust 2007/884/EÜ, millega lubatakse Ühendkuningriigil jätkata meetme kohaldamist, millega tehakse erand direktiivi 2006/112/EÜ (mis käsitleb ühist käibemaksusüsteemi) artikli 26 lõike 1 punktist a ning artiklitest 168 ja 169

27.12.2019   
               
               
                  ET
               
               
                  Euroopa Liidu Teataja
               
               
                  L 333/146
               
            
         NÕUKOGU RAKENDUSOTSUS (EL) 2019/2230,
         19. detsember 2019,
         millega muudetakse otsust 2007/884/EÜ, millega lubatakse Ühendkuningriigil jätkata meetme kohaldamist, millega tehakse erand direktiivi 2006/112/EÜ (mis käsitleb ühist käibemaksusüsteemi) artikli 26 lõike 1 punktist a ning artiklitest 168 ja 169
         EUROOPA LIIDU NÕUKOGU,
         võttes arvesse Euroopa Liidu toimimise lepingut,
         võttes arvesse nõukogu 28. novembri 2006. aasta direktiivi 2006/112/EÜ, mis käsitleb ühist käibemaksusüsteemi, (1) eriti selle artikli 395 lõiget 1,
         võttes arvesse Euroopa Komisjoni ettepanekut
         ning arvestades järgmist:
         
                     (1)
                  
                  
                     Direktiivi 2006/112/EÜ artiklitega 168 ja 169 on maksukohustuslasele antud õigus arvata maha nende kaupade ja teenuste eest tasutud käibemaks, mida kasutatakse maksukohustuslase maksustatavate tehingute tarbeks või teatavatel muudel eesmärkidel. Kõnealuse direktiivi artikli 26 lõike 1 punktis a käsitatakse ettevõtte vara kasutamist maksukohustuslase või tema töötajate isiklikuks tarbeks või üldiselt muul kui ettevõtluse eesmärgil tasu eest teenuste osutamisena.
                  
               
                     (2)
                  
                  
                     Otsusega 2007/884/EÜ (2) lubatakse Ühendkuningriigil piirata 50 % määraga direktiivi 2006/112/EÜ artiklite 168 ja 169 kohast auto rendilevõtja või liisija õigust arvata maha käibemaks selliste autode rendilt või liisingult, mida ei kasutata täielikult ettevõtluse tarbeks. Samuti võimaldab see Ühendkuningriigil mitte käsitada tasu eest teenuste osutamisena maksukohustuslase rendilevõetud või liisitud ametiauto erakasutust. Kõnealuste meetmetega (edaspidi „erandmeetmed“) kaob ametiauto rendilevõtjal või liisijal vajadus pidada arvestust selle autoga tehtud erasõitude üle ja arvestada käibemaksu selle autoga isiklikuks tarbeks tehtud tegeliku läbisõidu pealt. Otsuse 2007/884/EÜ kehtivusaeg lõpeb 31. detsembril 2019.
                  
               
                     (3)
                  
                  
                     Komisjonis 2. aprillil 2019 registreeritud kirjas taotles Ühendkuningriik luba jätkata otsusega 2007/884/EÜ lubatud erandmeetmete kohaldamist.
                  
               
                     (4)
                  
                  
                     Direktiivi 2006/112/EÜ artikli 395 lõike 2 kohaselt teatas komisjon 29. aprilli 2019. aasta kirjaga teistele liikmesriikidele Ühendkuningriigi esitatud taotlusest. Komisjon teatas 2. mai 2019. aasta kirjas Ühendkuningriigile, et tal on olemas taotluse hindamiseks kogu vajalik teave.
                  
               
                     (5)
                  
                  
                     29. märtsil 2017 esitas Suurbritannia ja Põhja-Iiri Ühendkuningriik (edaspidi „Ühendkuningriik“) Euroopa Liidu lepingu (edaspidi „ELi leping“) artikli 50 kohase teate oma kavatsuse kohta liidust välja astuda. Vastavalt ELi lepingu artikli 50 lõikele 3 lõpeb aluslepingute kohaldamine Ühendkuningriigi suhtes väljaastumislepingu jõustumise kuupäeval või lepingu puudumise korral kahe aasta möödumisel teatest, kui Euroopa Ülemkogu kokkuleppel Ühendkuningriigiga ei otsusta ühehäälselt seda tähtaega pikendada. Euroopa Ülemkogu võttis pärast seda, kui ta oli leppinud 22. märtsil 2019 kokku esimeses pikendamises ja 11. aprillil 2019 teises pikendamises, 29. oktoobril 2019 vastu otsuse (EL) 2019/1810, (3) milles ta nõustus pärast Ühendkuningriigi järjekordset taotlust pikendama ELi lepingu artikli 50 lõikes 3 sätestatud tähtaega kuni 31. jaanuarini 2020.
                  
               
                     (6)
                  
                  
                     Vastavalt ELi lepingu artiklile 50 pidas Euroopa Liit Ühendkuningriigiga läbirääkimisi lepingu üle, milles sätestatakse väljaastumise kord, võttes arvesse tema ja liidu tulevaste suhete raamistikku (edaspidi „väljaastumisleping“). 11. jaanuaril 2019 võttis nõukogu vastu otsuse (EL) 2019/274 väljaastumislepingu allkirjastamise kohta (4). Pärast edasisi läbirääkimisi liidu ja Ühendkuningriigi läbirääkijate vahel 2019. aasta septembris ja oktoobris jõuti kokkuleppele väljaastumislepingu muudetud tekstis, mille Euroopa Ülemkogu kinnitas 17. oktoobril 2019. Nõukogu võttis 21. oktoobril 2019 vastu otsuse (EL) 2019/1750 muudetud väljaastumislepingu allkirjastamise kohta (5). Väljaastumislepingu (6) neljandas osas on sätestatud üleminekuperiood, mis algab väljaastumislepingu jõustumise kuupäeval ja lõpeb 31. detsembril 2020. Kui väljaastumislepingus ei ole sätestatud teisiti, kohaldatakse üleminekuperioodil Ühendkuningriigi suhtes ja Ühendkuningriigis jätkuvalt liidu õigust.
                  
               
                     (7)
                  
                  
                     Käesoleva otsuse kohaldamine Ühendkuningriigi suhtes ja Ühendkuningriigis lõpeb igal juhul järgmisel päeval pärast seda, kui vastavalt ELi lepingu artikli 50 lõikele 3 lõpeb aluslepingute kohaldamine Ühendkuningriigi suhtes, või kui vastavalt ELi lepingu artikli 50 lõikele 2 on jõustunud Ühendkuningriigiga sõlmitud väljaastumisleping, järgmisel päeval pärast üleminekuperioodi lõppu või 31. detsembril 2022, olenevalt sellest, milline kuupäev on varasem.
                  
               
                     (8)
                  
                  
                     Koos taotlusega esitas Ühendkuningriik komisjonile otsuse 2007/884/EÜ artikli 3 teise lõigu kohase aruande, mis sisaldas käibemaksu mahaarvamise õiguse piirangu protsendimäära läbivaatamist. Ühendkuningriigi esitatud teabe kohaselt kajastab mahaarvamise õigusele seatud 50 % piirang jätkuvalt erandmeetmega hõlmatud sõidukite ettevõtluse eesmärgil ja isiklikuks tarbeks kasutamise suhte tegelikku olukorda. Erandmeetmete kehtivuse pikendamine peaks siiski piirduma ajaga, mis on vajalik meetmete tõhususe ja protsendimäära sobivuse hindamiseks. Seepärast tuleks Ühendkuningriigil lubada jätkata erandmeetmete kohaldamist veel piiratud ajavahemiku jooksul.
                  
               
                     (9)
                  
                  
                     Tuleks kehtestada tähtaeg loa taotlemisele, kui erandmeetmete kohaldamist soovitakse jätkata ka pärast 2022. aastat, juhul kui see on kohaldatav. Lisaks sellele peaks Ühendkuningriik esitama koos iga sellise pikendamistaotlusega aruande, mis sisaldab käibemaksu mahaarvamise õiguse piirangu protsendimäära läbivaatamist.
                  
               
                     (10)
                  
                  
                     Erandmeetmetel ei ole negatiivset mõju käibemaksust tulenevatele liidu omavahenditele.
                  
               
                     (11)
                  
                  
                     Otsust 2007/884/EÜ tuleks seetõttu vastavalt muuta,
                  
               ON VASTU VÕTNUD KÄESOLEVA OTSUSE:
         
            Artikkel 1
            Otsuse 2007/884/EÜ artikkel 3 asendatakse järgmisega:
            
               
                  „Artikkel 3
                  
                  Käesoleva otsuse kohaldamine lõpeb järgmisel päeval pärast seda, kui vastavalt ELi lepingu artikli 50 lõikele 3 lõpeb aluslepingute kohaldamine Ühendkuningriigi suhtes, või kui vastavalt ELi lepingu artikli 50 lõikele 2 on jõustunud Ühendkuningriigiga sõlmitud väljaastumisleping, järgmisel päeval pärast üleminekuperioodi lõppu või 31. detsembril 2022, olenevalt sellest, milline kuupäev on varasem.
                  Kui see on asjakohane, siis käesoleva otsusega lubatud erandmeetmete kohaldamise pikendamise taotlus tuleb esitada komisjonile hiljemalt 1. aprilliks 2022. Taotlusele lisatakse aruanne, milles vaadatakse läbi piirangu protsendimäär, mida kohaldatakse õiguse suhtes arvata maha käibemaks selliste autode rendilt või liisingult, mida ei kasutata täielikult ettevõtluse tarbeks.“
               
            
         
         
            Artikkel 2
            Käesolev otsus jõustub selle teatavakstegemise päeval.
            Käesolevat otsust kohaldatakse alates 1. jaanuarist 2020.
         
         
            Artikkel 3
            Käesolev otsus on adresseeritud Suurbritannia ja Põhja-Iiri Ühendkuningriigile.
         
         
            Brüssel, 19. detsember 2019
            
               
                  Nõukogu nimel
               
               
                  eesistuja
               
               K. MIKKONEN
            
         
         
            (1)  ELT L 347, 11.12.2006, lk 1.
         
            (2)  Nõukogu 20. detsembri 2007. aasta otsus 2007/884/EÜ, millega lubatakse Ühendkuningriigil jätkata meetme kohaldamist, millega tehakse erand direktiivi 2006/112/EÜ (mis käsitleb ühist käibemaksusüsteemi) artikli 26 lõike 1 punktist a ning artiklitest 168 ja 169 (ELT L 346, 29.12.2007, lk 21).
         
            (3)  Euroopa Ülemkogu 29. oktoobri 2019. aasta otsus (EL) 2019/1810, tehtud kokkuleppel Ühendkuningriigiga, millega pikendatakse ELi lepingu artikli 50 lõike 3 kohast tähtaega (ELT L 278 I, 30.10.2019, lk 1).
         
            (4)  Nõukogu 11. jaanuari 2019. aasta otsus (EL) 2019/274 Suurbritannia ja Põhja-Iiri Ühendkuningriigi Euroopa Liidust ja Euroopa Aatomienergiaühendusest väljaastumise lepingu Euroopa Liidu ja Euroopa Aatomienergiaühenduse nimel allkirjastamise kohta (ELT L 47 I, 19.2.2019, lk 1).
         
            (5)  Nõukogu 21. oktoobri 2019. aasta otsus (EL) 2019/1750, millega muudetakse otsust (EL) 2019/274 Suurbritannia ja Põhja-Iiri Ühendkuningriigi Euroopa Liidust ja Euroopa Aatomienergiaühendusest väljaastumise lepingu Euroopa Liidu ja Euroopa Aatomienergiaühenduse nimel allkirjastamise kohta (ELT L 274 I, 28.10.2019, lk 1).
         
            (6)  Suurbritannia ja Põhja-Iiri Ühendkuningriigi Euroopa Liidust ja Euroopa Aatomienergiaühendusest väljaastumise leping (ELT C 384 I, 12.11.2019, lk 1).